*****

ΚΑΝΟΝΙΣΜΟΣ (ΕΟΚ) αριθ. 1496/89 ΤΟΥ ΣΥΜΒΟΥΛΙΟΥ

της 29ης Μαΐου 1989

περί καθορισμού των γενικών κανόνων για τη χορήγηση της ενίσχυσης για τους σπόρους καννάβεως

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3698/88 του Συμβουλίου της 24ης Νοεμβρίου 1988 περί ειδικών μέτρων για τους σπόρους καννάβεως (1), και ιδίως το άρθρο 2 παράγραφος 2,

την πρόταση της Επιτροπής,

Εκτιμώντας:

ότι, δυνάμει του άρθρου 2 παράγραφος 2 του κανονισμού (ΕΟΚ) αριθ. 3698/88, θα πρέπει να θεσπιστούν οι γενικοί κανόνες βάσει των οποίων χορηγείται η ενίσχυση καθώς και οι κανόνες που αφορούν τον έλεγχο των σπαρμένων και συγκομισθεισών εκτάσεων εντός της Κοινότητας, για να θεμελιωθεί το δικαίωμα στην ενίσχυση·

ότι το άρθρο 1 παράγραφος 2 του κανονισμού (ΕΟΚ) αριθ. 3698/88 προβλέπει ότι η ενίσχυση χορηγείται μόνο στους σπόρους που παράγονται από σπόρους ποικιλιών που παρέχουν ορισμένες εγγυήσεις που θα καθοριστούν μεταγενέστερα, σε ό,τι αφορά την περιεκτικότητα του συγκομισθέντος προϊόντος σε μεθυστικές ουσίες · ότι τέτοια είναι επίσης η περίπτωση για τη χορήγηση της ενίσχυσης για την κάνναβη που αναφέρεται στο άρθρο 4 παράγραφος 1 του κανονισμού (ΕΟΚ) αριθ. 1308/70 του Συμβουλίου της 29ης Ιουνίου 1970 περί κοινής οργανώσεως αγοράς στον τομέα του λίνου και της καννάβεως (2), όπως τροποποιήθηκε τελευταία από τον κανονισμό (ΕΟΚ) αριθ. 3995/87 (3)· ότι τα χαρακτηριστικά που απαιτούνται για τη χορήγηση ενίσχυσης για την κάνναβη καθορίζονται από το άρθρο 3 παράγραφος 1 του κανονισμού (ΕΟΚ) αριθ. 619/71 (4), όπως τροποποιήθηκε τελευταία από τον κανονισμό (ΕΟΚ) αριθ. 2059/84 (5)· ότι αυτά τα χαρακτηριστικά επέτρεψαν την επίτευξη του επιδιωκόμενου σκοπού· ότι θα πρέπει, κατά συνέπεια, να ληφθούν επίσης υπόψη για τη χορήγηση ενίσχυσης για τους σπόρους καννάβεως·

ότι, κατ' εφαρμογή του άρθρου 3 του κανονισμού (ΕΟΚ) αριθ. 619/71, ο κατάλογος των ποικιλιών καννάβεως για τις οποίες μπορεί να χορηγηθεί ενίσχυση καθορίζεται από τον κανονισμό (ΕΟΚ) αριθ. 771/74 της Επιτροπής της 29ης Μαρτίου 1974 περί των λεπτομερειών σχετικά με την ενίσχυση για το λίνο και την κάνναβη (6), όπως τροποποιήθηκε τελευταία από τον κανονισμό (ΕΟΚ) αριθ. 2117/88 (7)·

ότι θα πρέπει να προβλεφθεί ότι τα κράτη μέλη παραγωγής λαμβάνουν τα απαραίτητα μέτρα ελέγχου για την εξασφάλιση της καλής λειτουργίας του καθεστώτος ενισχύσεως·

ότι σύμφωνα με το άρθρο 2 παράγραφος 1 του κανονισμού (ΕΟΚ) αριθ. 3698/88, η ενίσχυση χορηγείται για παραγωγή που διαπιστώνεται με εφαρμογή ενδεικτικής απόδοσης, στις εκτάσεις στις οποίες γίνεται σπορά και συγκομιδή, η οποία μπορεί να διαφοροποιείται λαμβάνοντας υπόψη την απόδοση που διαπιστώνεται στις κυριότερες περιοχές παραγωγής της Κοινότητας· ότι για να εξασφαλισθεί η ορθή εφαρμογή του καθεστώτος ενισχύσεως θα πρέπει, κατά την εκτίμηση της ενδεικτικής απόδοσης να λαμβάνονται υπόψη οι αποδόσεις που διαπιστώνονται δειγματοληπτικά στις κυριότερες περιοχές παραγωγής,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η ενίσχυση που προβλέπεται στο άρθρο 1 παράγραφος 1 του κανονισμού (ΕΟΚ) αριθ. 3698/88 χορηγείται μόνο στους σπόρους καννάβεως που παρουσιάζουν τα χαρακτηριστικά που καθορίζονται από τον κανονισμό (ΕΟΚ) αριθ. 619/71.

Άρθρο 2

Τα κράτη μέλη παραγωγής θεσπίζουν καθεστώς ελέγχου που καθιστά δυνατόν, στις περιπτώσεις κατά τις οποίες η ενίσχυση χορηγείται σύμφωνα με το άρθρο 1 παράγραφος 1 του κανονισμού (ΕΟΚ) αριθ. 3698/88, να ελέγχεται, για κάθε παραγωγό σπόρων καννάβεως:

- η αντιστοιχία μεταξύ της έκτασης η παραγωγή σπόρων της οποίας αποτελεί αντικείμενο αιτήσεως ενίσχυσης και της έκτασης στην οποία γίνεται σπορά και συγκομιδή σπόρων,

- η τήρηση του όρου που προβλέπεται στο άρθρο 1 του παρόντος κανονισμού,

- η τήρηση των όρων που προβλέπονται στο άρθρο 5 παράγραφος 1 του κανονισμού (ΕΟΚ) αριθ. 3698/88.

Τα κράτη μέλη παραγωγής ανακοινώνουν αμελλητί στην Επιτροπή τα μέτρα που έλαβαν κατ' εφαρμογή του παρόντος άρθρου.

Άρθρο 3

Για τον καθορισμό της ενδεικτικής απόδοσης που αναφέρεται στο άρθρο 2 παράγραφος 1 του κανονισμού (ΕΟΚ) αριθ. 3698/88, λαμβάνονται επίσης υπόψη οι αποδόσεις ανά εκτάριο που διαπιστώνονται δειγματοληπτικά στις κυριότερες περιοχές παραγωγής της Κοινότητας.

Άρθρο 4

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 29 Μαΐου 1989.

Για το Συμβούλιο

Ο Πρόεδρος

C. ROMERO HERRERA

(1) ΕΕ αριθ. L 325 της 29. 11. 1988, σ. 2.

(2) ΕΕ αριθ. L 146 της 4. 7. 1970, σ. 1.

(3) ΕΕ αριθ. L 377 της 31. 12. 1987, σ. 34.

(4) ΕΕ αριθ. L 72 της 26. 3. 1971, σ. 2.

(5) ΕΕ αριθ. L 191 της 19. 7. 1984, σ. 6.

(6) ΕΕ αριθ. L 92 της 3. 4. 1974, σ. 13.

(7) ΕΕ αριθ. L 186 της 16. 3. 1988, σ. 20.